དེ་ཡང་བོད་ཀྱི་ཆོས་བརྒྱུད་ཆེན་པོ་བཞི་ལ་སྐྱབས་འཇུག་གནང་མཁན་གྱི་རྗེས་འབྲང་པ་རྣམས་ལས་ངེད་ཚོ་བོན་པོའམ་བོན་ཕྲུག་རྣམས་ལ་ཤེས་ཡོན་དང་ལ་རྒྱ།རྣམ་དཔྱོད་འགན་འཁྲི་སོགས་གང་ཅིའི་ཐད་ལ་འགན་འཁྲི་དང་སེམས་ཁུར་ལྷག་པ་ཞིག་དགོས་ཀྱི་ཡོད།དེ་ཡང་བོན་པོ་ཞིག་ཡིན་པའི་འགན་འཁྲི་ཆེ་ཤོས་ནི་ཐོག་མར་བོན་པོའི་གཞུང་དང་རྒྱ་རབས་ལོ་རྒྱུས་ལ་སློབ་སྦྱོང་མཐིལ་ཕྱིན་པ་ཞིག་བྱ་དགོས།ང་བོན་པོ་ཡིན་ཞེས་ལ་རྒྱ་དང་ཞེན་ཁོག་ཇི་ཙམ་མཆིས་ཀྱང་དུས་རབས་ཉེར་གཅིག་དང་མཚུངས་པའི་རང་གི་བརྒྱུད་ལ་ཤེས་ཡོན་དང་རྣམ་དཔྱོད་མི་ལྡན་ཚེ་རང་གི་གང་དྲན་པ་དང་བསམ་པ་ལྟར་ལག་བསྟར་གནང་ཐུབ་ཀྱི་མེད།དེ་མཚུངས་བོན་པོ་མ་ཡིན་པ་རྣམས་ལ་ནམ་ཞིག་བོན་གཞུང་དང་ལོ་རྒྱུས་སོགས་ཀྱི་ཐད་བགྲོ་གླེང་ཁ་བརྡ་བྱ་དུས་རང་ངོས་ནས་བཤད་རྒྱུ་གང་ཡང་མེད་པར་འགྱུར་ཚེ་བོན་ཕྲུག་ཞིག་ཡིན་པས་འགན་འཁྲི་ངོ་མ་འཕྲོད་པའམ་འགན་མ་འཁུར་བའི་གཞི་རུ་འགྱུར་གྱི་ཡོད།དེར་བརྟེན་ངེད་ཚོ་བོན་ཕྲུག་རྣམས་ནས་གོ་རྒྱུ་ཚོར་རྒྱུ་མེད་པའི་རྡོ་ལྟར་མ་ཡིན་པར་ད་ལྟ་སྐབས་བབས་ང་རང་ཚོའི་ཕྲག་ཐོག་ཏུ་བབས་པའི་བསླབ་པ་སློབ་གཉེར་དེ་ནི་གཡུང་དྲུང་བོན་གྱི་བསྟན་པ་ལ་ཞབས་འདེགས་ཞུ་རྒྱུ་དང་དེའི་བསྟན་པ་མི་ཉམས་གོང་འཕེལ་དང་ཉམས་པ་སླར་གསོ་བསྒྲུབ་ཐུབ་རྒྱུའི་མཚོན་ཆ་བླ་ན་མེད་པ་དེ་རེད་སྙམ་གྱིན་འདུག